
 A V I Z 

asupra propunerii legislative privind obligaţiile 

întreprinderilor furnizoare de utilităţi publice

 pentru populaţie 
                        În conformitate cu prevederile art.86 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind  obligaţiile întreprinderilor furnizoare de utilităţi publice pentru populaţie, trimisă cu adresa nr.196 din 26 iunie 2000, înregistrată sub nr.656/XVIII/11 din 26 iunie 2000.   



Potrivit prevederilor art.57 din Regulamentul Camerei Deputaţilor, membrii Comisiei juridice, de disciplină şi imunităţi au luat în dezbatere propunerea  legislativă menţionată  mai sus, în şedinţa din 6 septembrie 2000. 



În urma examinării avizului favorabil al Consiliului Legislativ nr.755/10.07.2000, avizului negativ al Consiliului Economic şi Social nr.1199/11 mai 2000 şi punctului de vedere negativ al Guvernului nr.2257/18.07.2000, membrii comisiei, cu majoritate de voturi, au hotărât să respingă această iniţiativă legislativă pentru următoarele considerente:

- acest domeniu este deja reglementat prin actele normative în vigoare (Ordonanţa de Urgenţă a Guvernului nr.29/1998 privind înfiinţarea, organizarea şi funcţionarea  Agenţiei Naţionale de Reglementare în domeniul Energiei, Ordonanţa  de Urgenţă a Guvernului nr.63/1998 privind energia electrică şi termică, Ordonanţa Guvernului nr.29/2000 privind reabilitarea termică a fondului construit existent şi stimularea economisirii energiei termice, precum şi “Normativul – cadru privind contorizarea apei şi a energiei termice  la populaţie, instituţii publice şi agenţi economici”, aprobat prin Ordinul ministrului lucrărilor publice şi amenajării teritoriului nr.29/N/1993), nemaifiind necesară elaborarea unor alte reglementări în acest sens, care nu fac decât să complice cadrul legal existent.

- în prezent, modul de facturare a apei şi a energiei termice se stabileşte potrivit Hotărârii Guvernului nr.384/1993 privind contorizarea apei şi a energiei termice la populaţie, instituţii publice şi agenţi economici, publicată în Monitorul Oficial al României nr.190 din 10 august 1993, şi nu poate fi schimbat atât de radical şi într-un termen atât de scurt.

- având în vedere prevederile acestei hotărâri (care stabileşte şi în sarcina cui cade achiziţionarea şi montarea contorilor pentru populaţie), există cadru legal pentru contorizarea consumurilor individuale.

- deoarece măsura vizează un anumit segment al unor sectoare economice, este necesară corelarea cu politicile şi strategiile care guvernează aceste sectoare în ansamblul lor. (ex. Og nr.60/2000 privind reglementarea activităţilor din sectorul gazelor naturale);

- nu sunt prevăzute sursele de finanţare pentru aplicarea acestui act normativ.

În raport de obiectul şi conţinutul său, propunerea legislativă  face parte din categoria legilor ordinare. 

                       PREŞEDINTE,                                        SECRETAR, 

Emil Teodor Popescu                             Nicolae Grădinaru

red. Georgeta Panoviciu

      consilier

